Τον ΠΑΟΚ δεν τον ξεγράφεις!



Ο «δικέφαλος του Βορρά» βρέθηκε με την πλάτη στον τοίχο από το 8’ με τα δύο γρήγορα γκολ του Ολυμπιακού, αλλά έκανε ολική επαναφορά και επικράτησε 3-2 στην Τούμπα, παίρνοντας κεφάλι για πρόκριση στον τελικό του Κυπέλλου. Αποβλήθηκε στο 85' ο Γιαννούλης και χάνει την πρεμιέρα των play off. Πρώτη εντός των συνόρων ήττα για τους Πειραιώτες στη φετινή σεζόν.



Ο Χασάν άνοιξε το σκορ στο 3’ με διπλή προσπάθεια, έπειτα από ωραία σέντρα του (εκτεθειμένου) Βαλμπουενά, ενώ ο Γκιγέρμε διπλασίασε τα τέρματα των φιλοξενούμενων πέντε λεπτά μετά.



Οι γηπεδούχοι «επέστρεψαν» άμεσα και μείωσαν με τον Πέλκα στο 10’ μετά από λάθος διώξιμο του Σισέ, ενώ ο Μίσιτς με σουτ στην κίνηση ισοφάρισε δύο λεπτά μετά. Το γκολ της νίκης πέτυχε στο 69’ ο Πέλκας με πέναλτι που έκανε ο Σεμέδο με χέρι. Υπερπροσπάθεια από τον Βαλμπουενά, που βρέθηκε σε όλες σχεδόν τις φάσεις των φιλοξενούμενων, έχασε τρεις μεγάλες ευκαιρίες ο Σισέ.



Δεν μέτρησε τέρμα του Χασάν στο 53' (με το ματς στο 2-2), έπειτα από δοκάρι του Σισέ, καθώς ήταν εκτεθειμένος ο Γκιγέρμε που συμμετέχει στη φάση.



Επίσημο ντεμπούτο για τον Τζολάκη, που στάθηκε στο ύψος (1.93μ.), παίρνοντας τη θέση του τραυματία Σα.







Έτσι ξεκίνησαν

Ο ΠΑΟΚ παρατάχθηκε με μια σημαντική απουσία, αφού ο Βιεϊρίνια έμεινε στα… πιτς. Μίνι φρεσκάρισμα του Άμπελ Φερέιρα που άφησε Ντόουγκλας και Λημνιό στον πάγκο. Ο Πασχαλάκης ήταν στο τέρμα, ο Γιαννούλης αριστερά, ο Μάτος δεξιά και ο Ίνγκασον με τον Μιχάι στο κέντρο της άμυνας. Ο Μαουρίτσιο με τον Μίσιτς στον άξονα, ενώ ο Ελ Καντουρί ήταν αριστερά και ο Πέλκας δεξιά, με τον Μπίσεσβαρ να βρίσκεται πίσω από τον Άκπομ. Η τριάδα πίσω από τον Άγγλο άλλαζε θέσεις κατά τη διάρκεια του αγώνα.





Ο Ολυμπιακός ξεκίνησε τον Τζολάκη στο τέρμα αντί του τραυματία Σα. Ο Τσιμίκας με τον Ομάρ ήταν τα δύο πλάγια μπακ, ενώ Σεμέδο και Σισέ ήταν το δίδυμο στα στόπερ. Η τριάδα Γκιγέρμε, Μπουχαλάκη και Καμαρά δεν «έσπασε» στα χαφ, ο Βαλμπουενά με τον Μασούρα ήταν στις πτέρυγες και ο Χασάν στην κορυφή αντί του Ελ Αραμπί.





Το ματς

Όλα τα λεφτά ήταν το… τρελό ξεκίνημα στο πρώτο ημίχρονο. Ο Ολυμπιακός μπήκε αποφασισμένος και έχοντας απόλυτη συγκέντρωση στο παιχνίδι. Δεν άργησε να εκμεταλλευτεί την καλή του εκκίνηση και στην πρώτη του φάση έκανε το 0-1. Ο Βαλμπουενά (που ήταν offside στο ξεκίνημα) σέντραρε για τον Χασάν, ο οποίος είδε μεν τον Πασχαλάκη να του λέει «όχι», αλλά ο Αιγύπτιος από κοντά έστειλε την μπάλα στα δίχτυα.





Οι φιλοξενούμενοι δεν επαναπαύτηκαν, δεν έκατσαν στο προβάδισμά τους και μετά από νέο ρήγμα από τ’ αριστερά έκαναν και άλλη ζημιά. Ο Τσιμίκας σέντραρε, ο Γκιγέρμε πρόλαβε τον Γιαννούλη και με προβολή από κοντά έγραψε το 0-2.





Οι Πειραιώτες «πάγωσαν» την Τούμπα, αλλά όχι τόσο τον αντίπαλο, που αφυπνίστηκε μετά το δεύτερο γκολ και με δυναμικό come back κατάφερε να ισοφαρίσει στο άψε-σβήσε. Έχοντας μείνει στους πανηγυρισμούς η ομάδα του Μαρτίνς, που έχασε τη συγκέντρωσή της σε εκείνο το διάστημα, ο Γιαννούλης βρήκε πολλά μέτρα μπροστά του. Σέντραρε για τον Άκπομ, ο Σισέ έδιωξε άτσαλα και ουσιαστικά τροφοδότησε τον Πέλκα, που δεν γινόταν να αφήσει ανεκμετάλλευτη την ευκαιρία από τέτοιο σημείο.





Προτού κοπάσουν οι πανηγυρισμοί, ο ΠΑΟΚ εξαργύρωσε την ορμή που είχε και πέτυχε δεύτερο γκολ. Μετά από πλαγιοκόπηση του Μπίσεσβαρ, ο Μίσιτς έπιασε σουτ στην κίνηση από το ημικύκλιο και νίκησε τον Τζολάκη.





Δεν ήταν εύκολο να συνεχιστεί αυτός ο ρυθμός στο παιχνίδι και σταδιακά έπεσε, όπως ήταν λογικό. Άλλωστε κι οι φιλοξενούμενοι δεν είχαν συνολικά τα τρεξίματα που έβγαλα στα προηγούμενα ματς, δείχνοντας σταδιακά να ξεμένουν από δυνάμεις. Τα αρκετά νεύρα και οι εντάσεις συνετέλεσαν ώστε να έχει διακοπές το παιχνίδι, που μέχρι την ανάπαυλα δεν είχε καλές φάσεις, πλην μια καλής στιγμής του Ολυμπιακού. Ο Σισέ έχασε μεγάλη ευκαιρία για το 2-3 με κεφαλιά, που έστειλε την μπάλα λίγο δίπλα από το αριστερό δοκάρι του Πασχαλάκη.



Με τον τρόπο που πάνω-κάτω ολοκληρώθηκε το πρώτο μέρος, ξεκίνησε το δεύτερο. Οι Πειραιώτες μπήκαν και πάλι καλά και ο Σισέ έστειλε ξανά την μπάλα λίγο δίπλα από την εστία του Πασχαλάκη. Λίγο μετά ο Χασάν, μετά το δοκάρι του Σενεγαλέζου, έστειλε την μπάλα στα δίχτυα (53’), αλλά ορθώς υποδείχθηκε σε αντικανονική θέση. Σε αντίθεση με το πώς κύλησε το πρώτο μέρος στο ξεκίνημά του, οι δύο ομάδες ήταν αυτήν τη φορά πιο… μετρημένες στις επιλογές τους. Φαινόταν ότι μια στιγμή ήταν αρκετή ώστε να ανατρέψει τα δεδομένα.



Όπως το λάθος του Σεμέδο, που πρόσθεσε ακόμη ένα λάθος το τελευταίο διάστημα, κάνοντας χέρι μέσα στην περιοχή σε προσπάθεια του Μιχάι να απειλήσει και ο Πέλκας νίκησε τον Τζολάκη, παρά τη σωστή επιλογή του 17χρονου τερματοφύλακα να πέσει στην αριστερή του γωνία.





Ο ΠΑΟΚ κλήθηκε να προστατέψει το προβάδισμα που είχε, παίζοντας ακόμα πιο συνετά, αλλά και με τον χρόνο πλέον. Ο Φερέιρα έβγαλε τον Πέλκα και πέρασε τον Ροντρίγκο για να βοηθήσει στα ντουμπλαρίσματα στην άμυνα, αλλά γέμισε και το κέντρο, βάζοντας τον Εσίτι αντί του Μπίσεσβαρ και περίμενε τον Ολυμπιακό.



Οι «ερυθρόλευκοι» έπρεπε να βγουν πιο μπροστά (ειδικά και μετά την δικαιολογημένη αποβολή του Γιαννούλη) και βρήκε δύο φάσεις για να φύγει όρθιος από την Τούμπα. Έχοντας και πάλι ως μυαλό τον Βαλμπουενά, που βρίσκεται σχεδόν σε όλες τις ευκαιρίες και τα γκολ των φιλοξενούμενων, απείλησε στο 73’. Ωστόσο, το κοντρόλ του Χασάν μετά την μπαλιά του Γάλλου δεν ήταν καλό και έσβησε η φάση. Στο 88’ έπαιξε η ομάδα του Μαρτίνς την τελευταία της ζαριά, δίχως το επιθυμητό -για αυτήν- αποτέλεσμα. Αφού ο Σισέ δεν βρήκε και πάλι εστία, σπαταλώντας τρίτη μεγάλη ευκαιρία. Αυτήν τη φορά όχι με το κεφάλι, αλλά με προβολή.



ΠΑΟΚ (Άμπελ Φερέιρα): Πασχαλάκης, Γιαννούλης, Ίνγκασον, Μιχάι, Μάτος, Μίσιτς, Μαουρίσιο, Πέλκας (81’ Ροντρίγκο), Ελ Καντουρί (79’ Λημνιός), Μπίσεσβαρ (89’ Εσίτι), Άκπομ.



Στον πάγκο έμειναν: Παπαδόπουλος, Μιχαϊλίδης, Ντόουγκλας, Σφιντέρσκι



Ολυμπιακός (Πέδρο Μαρτίνς): Τζολάκης, Τσιμίκας, Σισέ, Σεμέδο, Ομάρ (70' Γκασπάρ), Γκιγιέρμε, Μπουχαλάκης, Καμαρά (86’ Ελ Αραμπί), Μασούρας (77’ Ραντζέλοβιτς), Βαλμπουενά, Χασάν.



Στον πάγκο έμειναν: Καραργύρης, Λοβέρα, Μπα, Τοροσίδης.



Γήπεδο: Τούμπα



Διαιτητής: Εστράδα (Ισπανία)

Βοηθοί: Αλόνσο, Σομπρίνο (Ισπανία)

VAR: Γκονζάλες (Ισπανία)

AVAR: Ντίας Πέρεθ (Ισπανία)



